**Pogosta vprašanja in odgovori o osebnem dopolnilnem delu**

***Kako lahko opravljam osebno dopolnilno delo?***

Na podlagi priglasitve osebnega dopolnilnega dela in tudi na podlagi pridobljene vrednotnice pred začetkom opravljanja dela  lahko posameznik opravlja osebno dopolnilno delo. To je dokument, na podlagi katerega se lahko opravlja priglašeno osebno dopolnilno delo. Vplačana vrednotnica poleg tega prinaša  pravice iz  pokojninskega in invalidskega zavarovanje ter pravice iz zdravstvenega zavarovanja.

***Kako lahko plačam vrednotnico in kakšna je njena cena?***

Vrednotnico je mogoče plačati osebno na upravni enoti ali preko spletnega portala e-uprava. Za vrednotnico je treba plačati 9,80 evrov. 7,62 EUR je namenjenih za pokojninsko in invalidsko zavarovanje, 2,18 EUR pa za zavarovanje za poškodbo pri delu in poklicno bolezen. S plačilom vrednotnice naročnik in izvajalec poskrbita za zakonito naročilo in izvedbo  dela, izvajalec pa ima  s tem  tudi večjo socialno varnost.

***Kdo mora plačati vrednotnico?***

V določenih primerih mora vrednotnico plačati naročnik, v določenih pa sam  izvajalec osebnega dopolnilnega dela. Naročnik mora vrednotnico kupiti tedaj, ko bo izvajalec zanj opravljal dela, kot so

npr. pomoč v gospodinjstvu ter temu podobna ali druga manjša dela.

Vrednotnico mora naročnik plačati za vsak koledarski mesec posebej. Po opravljeni storitvi izvajalec naročniku izda račun. Davčni upravi mora izvajalec polletno poročati o prihodkih iz naslova osebnega dopolnilnega dela.

***V katerem primeru mora vrednotnico plačati izvajalec osebnega dopolnilnega dela?***

Vrednotnico mora plačati izvajalec, ki:

1. izdeluje in prodaja izdelke domače in umetnostne obrti v skladu z zakonom, ki ureja obrtno dejavnost in ki niso namenjeni zaužitju;
2. izdeluje izdelke, ki niso namenjeni zaužitju in ki jih je možno izdelovati na domu pretežno ročno ali po pretežno tradicionalnih postopkih, jih popravlja in prodaja;
3. nabira in prodaja gozdne sadeže in zelišča v njihovi osnovni obliki;
4. melje žito, žge apno ali oglje na tradicionalen način in prodaja.

Izvajalec mora vrednotnico plačati za koledarski mesec, v katerem bo delo opravljal. Po opravljeni storitvi izvajalec naročniku izdal račun. Davčni upravi mora izvajalec polletno poročati o prihodkih iz naslova osebnega dopolnilnega dela.

***Kje naročnik lahko vidi seznam oseb, ki opravljajo osebna dopolnilna dela?***

Seznam vodi Ajpes - [osebno dopolnilno delo](https://www.ajpes.si/Registri/Drugi_registri/Osebno_dopolnilno_delo).

***Ali se mora registrirati tudi naročnik?***

Ne.

***Je prihodek od osebnega dopolnilnega dela lahko neomejen?***

Ne. Skupen prihodek od osebnega dopolnilnega dela v posameznem polletju koledarskega leta ne sme presegati treh  povprečnih mesečnih neto plač v državi. Za plačno primerjavo zakon določa povprečno plačo v preteklem koledarskem letu. V  posameznem polletju prihodek v letu 2019 tako ne sme presegati 3.278,22 EUR.

***Pojasnilo glede opravljanja osebnega dopolnilnega dela v večstanovanjskih objektih***

Pravilnik o osebnem dopolnilnem delu tudi določa, da se **storitve čiščenja in hišniških del** v objektih **z več kot osmimi stanovanji** oz. kjer sta **več kot dva etažna lastnika** **ne morejo opravljati prek instituta osebnega dopolnilnega dela**.

Omejitev, da se delo čiščenja in hišniških del  v objektih z več kot osmimi stanovanji oz.  kjer sta več kot dva etažna lastnika ne more opravljati prek priglašenega ODD,  izhaja iz drugega odstavka 12. člena ZPDZC-1 in Pravilnika o osebnem dopolnilnem delu, ki onemogoča tovrstna dela prek ODD.  Lastnikom posameznih delov  v večstanovanjskih stavbah  oz. upravnikom večstanovanjskih objektov v objektih, kjer je po zakonu nujno potrebno imeti upravnika (več kot 8 stanovanjskih enot ali več kot dva etažna lastnika), ki je pravna oseba, je na voljo več možnosti za ureditev čiščenja skupnih delov večstanovanjskega objekta in opravljanja hišniških del, odvisno od statusa osebe, ki bi tovrstno delo opravljala  in od načina opravljanja tovrstnega dela (najem pravne osebe, sklenitev pogodbe o začasnem ali občasnem delu upokojencev, podjemna pogodba, pogodba o zaposlitvi, študentska napotnica,....).

V objektu, ki ima 8 ali manj posameznih delov  ali manj kot 3 etažne lastnike, pa lahko na podlagi stanovanjskega zakona  po pooblastilu lastnikov naloge upravnika opravlja eden od etažnih lastnikov, ki pa je fizična oseba (brez pravnega statusa oz. registracije). V tem primeru  lahko  pod točko A1 pravilnika o ODD (občasna pomoč v gospodinjstvu, pomoč pri čiščenju stanovanja ali stanovanjske stavbe, vzdrževanje pripadajočih zunanjih površin), to delo  v takih objektih na podlagi ZPDZC-1 in Pravilnika o ODD opravlja oseba s priglašenim ODD. Zavezanec za plačilo vrednotnice (naročnik)  je  v tem primeru  fizična oseba kot eden izmed etažnih lastnikov v objektu, ki ima pooblastilo ostalih etažnih

lastnikov za izvrševanje poslov, ki sodijo v krog upravljanja upravniških storitev.

**Primeri:**

***Oseba, ki ne prejema pokojnine in ni vključen v obvezno pokojninsko in invalidsko zavarovanje s polnim delovnim časom, opravlja osebno dopolnilno delo. Je takšna oseba zavarovana?***

Da, po vplačilu vrednotnice je takšna oseba vključena  v  pokojninsko in invalidsko zavarovanje, trajanje zavarovanja pa je odvisno od  števila vplačanih vrednotnic (ena vrednotnica je približno en dan pokojninske dobe).

***Oseba, ki prejema pokojnino, opravlja osebno dopolnilno delo. Kakšen je njegov zavarovalni status?***
Takšna oseba (upokojenec) je na podlagi vplačane vrednotnice zavarovana za invalidnost in smrt, v primeru nastanka  poškodbe pri delu ali poklicne bolezni.

***Kaj pomeni plačilo vrednotnice za upokojence: ali je znesek (9,80 evrov) enak ne glede na to, da upokojenci ne vplačujejo v pokojninsko zavarovanje? Kakšne koristi naj bi upokojencem, ki opravljajo osebno dopolnilno delo,  prinesel sistem vrednotnic?***

Namen vzpostavitve sistema vrednotnic je ljudem dati spodbudo, da dela, kot je npr.  pomoč v gospodinjstvu,  občasno varovanje otrok, nabiranje sadežev, ročna izdelava izdelkov…, opravljajo ali koristijo na zakonit način in da ob tem tudi dobijo določene pravice. Sicer pa je cena vrednotnice 9,80 EUR enotna za vse, ne glede na status tistega, ki izvaja osebno dopolnilno delo.  Še aktivnim  se to delo šteje v pokojninsko dobo, pri delu upokojencev pa   v tem primeru lahko govorimo o medgeneracijski solidarnosti. So pa tudi upokojenci na podlagi vplačane vrednotnice zavarovani za  invalidnost in smrt in za primer nastanka  poškodbe pri delu.

***Upokojenec v poletnih mesecih (julij, avgust, september) nabira gobe in  jih prodaja. Koliko vrednotnic bi moral plačati za te tri mesece? Kako se to izračunava: ali se izračunava glede na zaslužek, ali glede na ure opravljenega dela?***

V takem primeru moral upokojenec za vsak koledarski mesec vplačati vrednotnico v znesku 9,80 EUR ne glede na zaslužek in ne glede na ure opravljenega dela. Seveda vrednotnico plača le za tiste mesece, v katerih bo nabiral in prodajal gobe oziroma opravljal delo.

***Upokojenka dvakrat tedensko po dve uri varuje otroka sosedi za plačilo 5 evrov na uro (na mesec zasluži 80-100 evrov). Koliko vrednotnic bo na leto oz. 12 mesecev moral plačati njen naročnik, torej soseda?***

V tem primeru mora soseda (torej naročnica storitve) za vsak koledarski mesec, v katerem bo varovala otroke, plačati eno vrednotnico. Plačilo vrednotnice  lahko opravi prek spleta ali na upravni enoti. S plačilom vrednotnice bo delo opravljeno zakonito.

***Upokojenka enkrat tedensko vodi telovadbo v krajevni skupnosti za sokrajanke. Vsak mesec zasluži približno 100 evrov (plačajo ji udeleženke). Ali v tem primeru plača vrednotnice sama?***

***Koliko vrednotnic mora plačati na mesec?***
Tovrstno delo ni na seznamu del, ki se lahko opravljajo v okviru  osebnega dopolnilnega dela. Seznam del je določen v [pravilniku](http://www.uradni-list.si/1/content?id=119921#!/Pravilnik-o-osebnem-dopolnilnem-delu).